Diajar kenyau ari mit anang lungau
BALA nembiak rumah panjai dulu suba nadai pengerindang bukai, kelebih agi maya malam hari. Kelimpah ari rumah ti endang semampai petang lalu mina bepanggai ba kelita, nya alai enti bisi orang tuai ke ditemu landik bensera, aki tauka ini nya endang diasuh bensera kena nganti mata bala nembiak ngantuk lalu sedia deka nindukka diri. Cherita jelu enggau pasal sida Keling, sida Kumang meh ensera ti semampai ditusui, semampai dikerindu bala nembiak mayuh. Seiku aki tuai ke teleba dikumbai Aki Sebu semampai sanggup bekunsi cherita enggau bala kami nembiak. Cherita jelu ti dikerindu nya nyengkaum pasal Pelanduk seduai Jui iya Tekura, pasal sida Badak, sida Gajah sereta sekeda jelu enggau utai idup bukai. AUM JEKUN DEKA MUNUH MENSIA Nitih padah niang aki nya menya, bala jelu bisi begelumu ba tebing sungai laban sida berunding ngiga jalai ulih munuh Anak Mensia.  Kebuah pia laban Anak Mensia udah balat ngerusak, ngerusak kampung, ngabiska babas alai sida diau. Genap iku bala jelu enggau utai idup ke bisi datai enggau ngulu aum nya endang diberi awak mansutka penemu ngichaka teulihka akal, awakka ngasi kena malas ulah Anak Mensia. Bisi sekeda meri penemu terus lalu bisi mega nusui cherita ngarapka cherita nya ulih ngenataika penemu enggau akal kena munuh Anak Mensia. Dataika Buntak Dayung enggau Nyamuk pan sama bisi masuk dalam rintai orang ke becherita tauka nusui ensera. GINTIR SEMAWA NUSUI CHERITA Udah nya nyau datai ba gintir Semawa ga diasuh orang nusui cherita. “Deka aku nusui ensera enti kita ngetu meraung, ngetu baus, ngetu empekak, ngetu inggar,” ku Semawa. Nyadi hari seiti, ku Semawa, Pelanduk nemuai ngagai Badak. Datai di rumah Badak, nemu iya nadai dia, semina bala anak iya aja. Lelaki tujuh iku, lalu sida ke indu ti agi mit pan tujuh iku mega. Sida menyadi nya benung bemain bejembui ba panas. Lebuh Pelanduk nanya kini tunga apai sida, anak Badak madah apai sida udah nurun mandi ba sungai semak endur nya. Benung sida menyadi bejaku enggau Pelanduk, dinga nyau demeram Gajah ke ngulam ba babas enda berapa jauh ari rumah Badak. Ninga penginggar nyawa Gajah nya, nyau enda nemu agi penakut bala burung lalu ngetu bemunyi. Jelu jangkit pan enda engkeretik, lalu utai bukai semua senyap, bala indu utai pan ngetu terebai. Nyau tegeram magang utai dalam babas. AJAT PELANDUK MUNUH ANAK BADAK “Salah tu munsuh!” ku Pelanduk. Jengkau iya terabai, pegai iya sangkuh lalu belabuh ngajat – ajat bunuh.  Ngajat meh Pelanduk dia, ngenjing gila diri, entak ka mua, endit ka belakang ngena kaki chungkir iya nya, biau ka kanan, silat ka kiba, maringka diri ngayuka nyilat ari munsuh. Chukup langkah ajat dibantai Pelanduk. Peluh pan nyau nelusur dai latak malut kaki. Isi nyau gegitik mata pan nyau gegilik. Malik iya ka belakang, peda nyau betegaring bala anak Badak parai tengah tanah. Nya baru iya nemu diri udah telunjakka bala anak Badak lebuh ke ngajat nya tadi. Nyau rubuh-rubuh pala anak Badak laban tunjing Pelanduk, ke mit sereta tajam. Meda bakanya, tusah bendar meh ati tudah tuai. “Nama kira aku tu,” ku ati iya din. Nadai kira bukai, Pelanduk lalu engkechit belanda ngerarika diri ari endur nya ninggalka bangkai bala anak Badak dia. Iya mulaika diri kerumah iya empu. Datai iya din, iya lalu nukung ngiga runding. Lebuh Badak pulai mandi iya nemu anak iya ke nyau betegaring mati ba sebelah tengah laman. Perening iya tanah ngelingi nya dia, peda iya lunyau laban bekau abi tunjing Pelanduk. BADAK NAWA PELANDUK NGAGAI PENGULU Meda bakanya, Badak balat bendar ringat, enda niki kerumah tang lalu terus bedawaka ulah Pelanduk ngagai Pengulu sida. Badak madah Pelanduk udah teindikka bala anak iya lebuh iya ngajat tadi. “Nyadi bakatu ku nya Pengulu,” ku Badak, “tadi Pelanduk ngajat ba tengah laman rumah aku lalu ngindik semua anak aku lalu parai semua,” ku Badak. Lama Pengulu enda memunyi, lalu murus-murus ragum iya ti panjai; nya baru iya ngangau Burung Bayan, laban Burung Bayan tu endang sigi penyuruh Pengulu, ngasuh iya madahka Pelanduk. Pelanduk pan datai ngadap betemu enggau Pengulu ti lalu nanya iya nama kebuah iya munuh anak Badak. “Akai rai Pengulu,” ku Pelanduk, “ukai penyalah aku nya. Gajah ke demeram madah ka munsuh, kati ku aku enda nyikap diri enggau terabai enggau sangkuh lalu ngajat ngeringka bulu diri. Tekelalu abis ati ke ngajat nya aku ke teindikka anak Badak,” ku Pelanduk. Ngenung Pengulu ninga saut Pelanduk. Lama iya enda bemunyi lalu murus-murus ragum iya ti panjai, alai iya ngangau Burung Bayan baru, ngasuh ngambi Gajah. Tang lebuh datai dia, Gajah madah diri demeram laban lebuh bejalai nebing sungai meda baya melepung lalu tubuh iya penuh laban senyata. Kumbai iya sedia deka bamuk ngelaban munsuh. “Meda pia aku lalu demeram ngambika bala jelu bukai lalu sama begau nyendia diri,” ku iya nerang ulah diri ngagai Pengulu. Ninga bakanya, lalu ditipas Pengulu ga ragum iya empu laban ke bisi ditutu lalat. Iya lalu ngasuh Burung Bayan madahka Baya. Lebuh baya datai dia, Pengulu lalu nanya nama kebuah iya bebendar ngemasukka senyata, ti lalu ngepunka Gajah ngemegau orang mayuh, Pelanduk lalu ngajat sereta lalu tebunuhka semua anak Badak tegal kena indik iya ti ngajat bunuh ngeringka bulu diri nganti munsuh. Baya pan madah nya ukai penyalah iya. Iya madah tepedaka Tekura nyemerai nengah lansar ari ulu nyan terabai lau ngumbai Tekura nya benung rarika munsuh. Nya meh ngujungka iya empu (Baya) ti lalu ngemasukka senyata. Ninga nya Pengulu lalu ngasuh Burung Bayan madahka Takura ngasuh datai kia. Enda lama dinga kiak-kiak Burung Bayan madah Tekura udah datai. Pengulu lalu nanya nama kebuah Tekura nyan terabai ti lalu ngujungka semua utai nya tadi nyadi nyentukka anak Badak parai kena indik Pelanduk ti ngajat bunuh. “Ukai penyalah aku nya aya Pengulu,” ku Tekura. “Meda Landak bebaring mai berekas sangkuh, kumbai aku rarika munsuh. Lalu japai aku terabai kena aku deka ngetanka diri,” ku iya. Ninga munyi nya Pengulu lalu minta Burung Bayan madahka Landak ngasuh iya datai kia. Landak pan lalu datai sereta bulu gemisai bediri nungaPengulu. Iya madah diri lebuh nurun ngirup ke sungai, dia iya tepeda Badak benung ngerembang babas, betaritka randau, ngerebahka kayu lalu manjung ngikak diri madah munsuh ngagai iya. Ninga nya iya madah diri lalu ngempung sangkuh dua piak jari kena iya ngipa munsuh munyi ti ku Badak nya. Beduduk ari nya Pengulu chukup ringat lalu merak Badak sereta nganu iya ti ngerembang babas lalu manjung madah munsuh datai. Tang ulah nya chukup bula laban endang nadai munsuh datai ngeruga pengidup sida.  Ninga nya, Rasung lalu nibar jaku. Iya madah lebuh iya duduk ba pun kayu semak tebing sungai, dia iya bisi meda Badak nurun mandi. Iya madah nadai meda munsuh ti ku Badak. Utai ti dipeda Badak nya ayuk iya empu, tang laban Badak tu palui, iya lalu belanda ngerembang babas manjung lalu madah bisi munsuh. “Nya berita ti bendar aya Pengulu, munyi ke ditusui aku nya,” ku Rasung. Ninga munyi nya, ringat bendar meh Pengulu, lalu dianu iya Badak. CHERITA MAPAP “Nya alai penyalah tu,” ku Pengulu, “ukai penyalah Pelanduk. Tu penyalah nuan empu Badak. Nuan chukup lungau. Nya alai pechara tu tebuai,” ku Pengulu. “Balat pemapap ensera nya deh,” ku Buntak Dayung. “Enti mapap ku kita barang iya meh, ga nya naka utai temu aku deka nulung magi kita penemu, meri banding enggau ensera,” ku Semawa. Iya lalu terejun ari dan tapang. Nyadi bala jelu bukai agi mengkang neruska aum ngiga orang bukai ke bisi nemu ensera tauka cherita ngichaka ulih munuh Anak Mensia ngambika badu ngeruga pengidup sida ba babas, ba kampung. Oleh TELESA EMPERAN 
See author's posts
